
Návrh uznesenia
k Spolufinancovaniu projektu „Cyklotrasa Generála Goliana v Trnave“
Mestské zastupiteľstvo mesta Trnava po prerokovaní:
Schvaľuje
a)	predloženie žiadosti o poskytnutie nenávratného finančného príspevku za účelom realizácie projektu „Cyklotrasa Generála Goliana v Trnave“, realizovaného v rámci výzvy PSK-MIRRI-013-2024-ITI-EFRR,
[bookmark: _Hlk214525272]b)	ciele projektu sú v súlade s platným územným plánom mesta Trnava a platným Programom hospodárskej rozvoja a sociálneho rozvoja mesta Trnava.
c)	zabezpečenie financovania prípadných neoprávnených výdavkov projektu z rozpočtu mesta Trnava.
Termín: 31.12.2025

Dôvodová správa
Ministerstvo investícií, regionálneho rozvoja a informatizácie SR ako Riadiaci orgán pre Program Slovensko vyhlásilo výzvu na predkladanie žiadostí o nenávratný finančný príspevok, zameranej na aktivity týkajúce sa tvorby líniovej cyklistickej infraštruktúry vrátane prvkov dopravného upokojovania a doplnkovej cyklistickej infraštruktúry, kód výzvy PSK-MIRRI-013-2024-ITI-EFRR. 
Mesto Trnava pripravuje v rámci uvedenej výzvy žiadosť o nenávratný finančný príspevok na realizáciu projektu s názvom „Cyklotrasa Generála Goliana v Trnave“. 
Cieľom predkladaného projektu „Cyklotrasa  Generála Goliana v Trnave“ je v rámci komplexnej regenerácie obytného súboru Generála Goliana v Trnave vybudovanie chýbajúcej líniovej cyklistickej infraštruktúry,  prispieť k zníženiu negatívneho vplyvu na životné prostredie v meste Trnava, zlepšiť mobilitu obyvateľstva a zvýšiť bezpečnosť a komfort všetkých účastníkov dopravy. Cyklotrasa zabezpečí chýbajúce prepojenie medzi jednotlivými časťami mesta.
Plánovaná cyklotrasa sa nachádza na sídlisku Generála Goliana v južnej časti mesta Trnava, pričom toto sídlisko pretína stredom spojením dvoch cyklistických komunikácií na jeho okrajoch (Zelenečská, Bratislavská). Hlavnými zdrojmi ciest sú predovšetkým bytové domy v tejto mestskej časti, v ktorej žije spolu 6300 obyvateľov. Cyklotrasa umožní bezpečný pohyb obyvateľov do zamestnania najmä v rámci priemyselných areálov (Boge, Sachs, ZF), ktoré sa nachádzajú približne 600 metrov od konca tejto cyklotrasy, ale aj lokálne v rámci sídliska (ZŠ, nákupné centrum). Cyklotrasa zároveň prepojí sídlisko s centrom mesta pomocou nadväzujúcich cyklotrás. Svojou polohou umožní cyklotrasa využívanie bicykla rezidentmi tohto sídliska priamo v dotyku s bytovými domami, čím zvýši atraktivitu a bezpečnosť používania bicykla ako dopravného prostriedku.
Cyklotrasa je obojsmerná, šírky 3,5 metra, v celom úseku je budovaná nová konštrukcia vozovky z modifikovaného asfaltobetónu farebného.
Návrhové prvky cyklotrasy sú v súlade s platnými technickými podmienkami a normami, výškovo sú prispôsobené okolitému terénu. Pozdĺžny dotyk chodníka s cyklotrasou bude vybavený signálnym a varovným pásom pre slabozrakých a nevidiacich občanov. Priechody cez komunikácie budú bezbariérové, cez trvalé spomaľovacie prahy vyvýšené 8 cm nad komunikáciu.
Rozpočet projektu:
· celkové oprávnené výdavky (COV):	986 241,13 eur
· nenávratný finančný príspevok (100 % z COV):	986 241,13 eur
· zdroj EÚ (85% z COV):	838 304,96 eur
· zdroj ŠR (15% z COV):	147 936,17 eur
· spolufinancovanie:	0 eur

